सिग्नल तोड़कर भागे, नंबर सीसीटीवी में कैद, भेजा चालान
रायपुर। राजधानी के प्रमुख चौक-चौराहों पर लगे सीसीटीवी कैमरे अब शहर की ट्रैफिक व्यवस्था को सुधारने में भी कारगर साबित हो रहे हैं। गुरुवार को पुलिस ने ट्रैफिक नियम तोड़ने वाले 34 वाहनों चालकों के घर के पते पर चालान भेजा है। इसके अलावा 11 वाहन मालिकों के नंबर पुलिसकर्मियों ने नोट कर उन्हें भी नोटिस भेजकर कार्रवाई की जाएगी। राजधानी ट्रैफिक पुलिस ने ई-चालान की कार्रवाई शुरू की है। आईजी प्रदीप गुप्ता के निर्देश के बाद ट्रैफिक पुलिस ने गुरुवार को शहर में यातायात नियम तोड़कर और सिग्नल जंप करने वालों के खिलाफ कैमरे के फुटेज से कार्रवाई शुरू कर दी है।
शास्त्री चौक, जयस्तंभ चौक, एसआरपी चौक और शारदा चौक में लगे सीसीटीवी कैमरे में ऐसे वाहनों की पहचान की। उन वाहनों के नंबर प्लेट के आधार पर उनके घर के पते पर चालान भेजा गया है। 34 वाहन मालिक को अलग-अलग चौक पर ट्रैफिक नियम तोड़ने के मामले में दोषी पाते हुए चालान भेजे गए। 11 अन्य वाहनों के नंबर लिखकर उन्हें भी नोटिस भेजा है। पुलिस अधिकारियों के अनुसार इसी तरह अब कार्रवाई की जाएगी।
hin_Deva hin_Deva hin_Deva